
Egy 17. századi arisztokrata nő mindennapjai - Batthyány Erzsébet levelei alapján

Kulcsszavak: Batthyány Erzsébet, missilis
Batthyány Erzsébet (1619–1688), egy jelentős magyar főúri család kevésbé ismert tagja. Olyan történelmi korszakban élt, amikor a nők írásos emlékeinek a megőrzése ritkaságnak számított, de a Batthyány Levéltárban 175, amelyet ő „írt” mégis fent maradt. Ezek a missilisek átfogó képet nyújtanak Erzsébet teendőiről, kapcsolatairól és gondolatairól. A magánlevelezések nyelvi és kulturális sajátosságainak komplex vizsgálatához történeti és nyelvészeti megközelítéseket ötvöztem.
Erzsébet levelei értékes forrásként szolgálnak, hiszen megörökítik a korszak társadalmi viszonyait, a családi hálózatok működését és a főúri nők mindennapjait. A kutatás során a levelezést nem időrendben, hanem címzettek szerint elemeztem, így lehetőség nyílt a kapcsolatok minőségének és mennyiségének a feltárására.
A missilisek nem csupán a hétköznapi eseményeiről számolnak be, hanem azt is bemutatják, hogyan alkalmazkodott Erzsébet a 17. századi magyar nemesség szabályaihoz. Bár egy részüket biztosan íródeákok vetették papírra, azok tartalma hitelesen tükrözi Erzsébet szándékait, érzéseit és utasításait. Így a dokumentumok hozzájárulnak a korszak gazdasági, vallási és társadalmi átalakulásainak jobb megértéséhez.
Erzsébet életének és szerepvállalásának árnyaltabb megismeréséhez levelezése mellett végrendelete is jelentős segítséget nyújt, amely a kutatás során fontos kiegészítő forrásként szolgált.




